CELEX: 31987D0309
Language: el
Date: 1987-06-02 00:00:00
Title: 87/309/ΕΟΚ: Απόφαση της Επιτροπής της 2ας Ιουνίου 1987 που επιτρέπει την τοποθέτηση καθορισμένων ενδείξεων στις συσκευασίες σπόρων προς σπορά ορισμένων ειδών κτηνοτροφικών φυτών

Avis juridique important

|

31987D0309

87/309/ΕΟΚ: Απόφαση της Επιτροπής της 2ας Ιουνίου 1987 που επιτρέπει την τοποθέτηση καθορισμένων ενδείξεων στις συσκευασίες σπόρων προς σπορά ορισμένων ειδών κτηνοτροφικών φυτών  

Επίσημη Εφημερίδα αριθ. L 155 της 16/06/1987 σ. 0026 - 0026 Φινλανδική ειδική έκδοση: Κεφάλαιο 3 τόμος 23 σ. 0193  Σουηδική ειδική έκδοση: Κεφάλαιο 3 τόμος 23 σ. 0193 

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 2ας Ιουνίου 1987  που επιτρέπει την τοποθέτηση καθορισμένων ενδείξεων στις συσκευασίες σπόρων προς σπόρα ορισμένων ειδών κτηνοτροφικών φυτών  (87/309/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την οδηγία 66/401/ΕΟΚ του Συμβουλίου της 14ης Ιουνίου 1966 περί εμπορίας σπόρων προς σπορά κτηνοτροφικών φυτών (1), όπως τροποποιήθηκε τελευταία από την οδηγία 87/120/ΕΟΚ της Επιτροπής (2), και ιδίως το άρθρο 10 παράγραφος 1 στοιχείο α) τελευταία περίπτωση,  Εκτιμώντας:  ότι οι σπόροι προς σπορά κτηνοτροφικών φυτών μπορούν να τεθούν σε εμπορία μόνον αν οι συσκευασίες τους φέρουν επίσημη ετικέτα, σύμφωνα με τις διατάξεις της οδηγίας 66/401/ΕΟΚ·  ότι η Επιτροπή, με την απόφαση 80/755/ΕΟΚ (3), επέτρεψε, όσον αφορά τους σπόρους προς σπορά σιτηρών, την τοποθέτηση των καθορισμένων ενδείξεων επί της συσκευασίας, σύμφωνα με το υπόδειγμα που εμφαίνεται στην ετικέτα,υπό ορισμένους όρους οι οποίοι εξασφαλίζουν ότι η σχετική ευθύνη βαρύνει την υπηρεσία πιστοποίησης·  ότι το σύστημα αυτό αποδείχθηκε χρήσιμο·  ότι είναι τώρα επιθυμητό να χορηγηθεί παρόμοια άδεια, υπό τους ίδιους όρους, για τους σπόρους προς σπορά κτηνοτροφικών πίσων και φουλιών·  ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  1. Επιτρέπεται στα κράτη μέλη, υπό τους όρους που καθορίζονται στην παράγραφο 2, να προβλέπουν την τοποθέτηση, υπό επίσημο έλεγχο, των καθορισμένων ενδείξεων στις συσκευασίες σπόρων προς σπορά κτηνοτροφικών πίσων και φουλίων των κατηγοριών «βασικοί σπόροι προς σπορά» και «πιστοποιημένοι σπόροι προς σπορά».  2. Για τη χορήγηση της αδείας που αναφέρεται στην παράγραφο 1, ισχύουν οι ακόλουθες προϋποθέσεις:  α) οι καθορισμένες ενδείξεις εκτυπώνονται ή επιτίθενται κατά τρόπο ανεξίτηλο στη συσκευασία·  β) η εκτύπωση και το χρώμα του εντύπου ή της σφραγίδας συμφωνούν με το πρότυπο της ετικέτας που χρησιμοποιείται από το σχετικό κράτος μέλος·  γ) μεταξύ των καθορισμένων ενδείξεων, τουλάχιστον εκείνες που αναφέρονται στο παράρτημα IV τμήμα Α στοιχείο α) σημεία 3, 3α και 6 της οδηγίας 66/401/ΕΟΚ έχουν τοποθετηθεί όταν πραγματοποιείται η λήψη των δειγμάτων δυνάμει των διατάξεων του άρθρου 7 παράγραφος 2 της εν λόγω οδηγίας· η τοποθέτηση αυτή πραγματοποιείται επίσημα ή κάτω από επίσημο έλεγχο·  δ) εκτός από τις καθορισμένες ενδείξεις, κάθε συσκευασία φέρει ατομικό αύξοντα αριθμό σειράς που δίνεται επίσημα, ο οποίος έχει τυπωθεί ή τοποθετηθεί με ανεξίτηλο τρόπο στη συσκευασία από την επιχείρηση η οποία τυπώνει τις συσκευασίες· η επιχείρηση αυτή πληροφορεί την υπηρεσία πιστοποίησης σχετικά με τον αριθμό των συσκευασιών που έχουν διατεθεί, συμπεριλαμβανομένου του αύξοντος αριθμού τους·  ε) η υπηρεσία πιστοποίησης τηρεί λογιστική κατάσταση που αναφέρεται στις ποσότητες των σπόρων προς σπορά οι οποίες έχουν σημανθεί κατ' αυτό τον τρόπο, συμπεριλαμβανομένου του αριθμού και του περιεχομένου των συσκευασιών κάθε παρτίδας, καθώς και των αυξόντων αριθμών που αναφέρονται στο στοιχείο δ)·  στ) η λογιστική των παραγωγών υπόκειται σε έλεγχο της υπηρεσίας πιστοποίησης.  Άρθρο 2  Τα κράτη μέλη ανακοινώνουν στην Επιτροπή τον τρόπο με τον οποίο κάνουν χρήση της αδείας που αναφέρεται στο άρθρο 1. Η Επιτροπή ενημερώνει σχετικά τα άλλα κράτη μέλη.  Άρθρο 3  Η παρούσα απόφαση απευθύνεται στα κράτη μέλη.  Βρυξέλλες, 2 Ιουνίου 1987  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. 125 της 11. 7. 1966, σ. 2298/66.  (2) ΕΕ αριθ. L 49 της 18. 2. 1987, σ. 39.  (3) ΕΕ αριθ. L 207 της 9. 8. 1980, σ. 37.